سئویملی سعید بی متین پورا
شاراق، قاپیلار اؤرتولورلر. سون سس بو قاپینین سسی اولاجاق، ایکی اوچ آیاق سسی. صندل یئریندن اوینادی، جوت تپیک، بیر سویوش، ایکی دورتمه. بیز بیلیریک سن نهلر گؤروبسن، کیملریایله ایلگیلیسن.هاردان پول آلیرسان. بیز ایستیریک سن اؤزون یازاسان.
یازمالیسان، سن هر نهیی یازمالیسان. سئوینجی یازمالیسان، سئوگینی یازمالیسان، سئونلری یازمالیسان. دایان آ بالا اؤزومده یازسین. یادداشییندا یازسین.
نئچه کاغاذ میزین اوستونه توللانیر، بیر خودکاردا اوستونه آتیلیر. سن یازمالیسان. آیدان اولدوزدان، یاردان یولداشدان، نئجه یاشاماغیوی یازمالیسان.
قلم اله آلیندیقدا، گؤزلریندن گونلره یول آچیر. هاردان باشلامالیسان. اوشاقلیقدا سوروشاندا نه اولاجاقسان تکجه بئینینه گلمهین سؤز دیل، وطن وورغونو اولماق ایدیر. بلکه وکیل اولماغی دوشونه بیلردی، آنجاق اؤز وکیلیم اولماغی دوشونه بیلمزدی.
«قاپی یومروغا دؤشنیب، آچین قاپینی، الی سیلاحلی آداملار اوزلرینی توتوبلار، دوواردان ایکیسی آشاغییا آتیلیب، تئز کوچه قاپیسینی ایچریدن آچیرلار. دام دووار مأمورلا دولور، یازیق آرواد یوخو پالتاری اینینده، چیراغین کلیدین آختاریر، یوخ یاندیرمامالیدیر. اؤزونو اؤرتمهیی دوشونور، آنجاق ارینی قاچیردمالیدیر. هاردان قاچیردسین، بیلمیر. بو کیشی ده کی یوخودان اویانمیر. نئجه یاتیب بو سسه!
ائولنن گؤندن بو گونو گؤزلویوردولر آنجاق بئلهسینی یوخ. "نئیلهمک بو دا بیزیم پاییمیزدیر دونیادان" آرواد اؤز-اؤزونه دوشونوردو. الی سیلاحلی آداملار حیهتی آتلیییب، یئتیشمیشدیلر. آرواد ملهفهنی اؤزونه بورویوب، بیر بوجاقدا دیزلرینی قوجاقلاییب اولاناجاقلاری گؤزلویوردو. اورهیی دؤیونمهیه باشلامیش دیر. بیردن قاپی یئریندن قوپوپ یئره دوشدو. آروادین سسی توتولدو. قاپینین سسینه، اری اویاندی. آرواد نه اولوب دئدیکده، الی سیلاحلی آداملار، سیلاحلارینی سسه ساری چئویردیلر.
چیراقلار یاندی، کیشی آروادینی گؤردوکده قورخدو. اوجا سسینن باغیردی شرفسیزلر هر نهیین یولو وار. قونداقلار کیشینین باشینا یئندی، اؤز-گؤز قانا بویاندی، سس یئنه کسیلمهدی. "اینسان اولان بئلینه خنجر باغلاماز" کیشی دئدی. قونداقلار چکیلدی قورشونلار آچیلدی. آرواد اوجا سسله اوخشاماغا باشلادی . سسینه یوخودان اویاندی. چیراغی یاندیردیقدا هئچ کیمی گؤره بیلمهدی. قان ترین ایچیندهیدی. اری دوستاغا گئدندن بری، بو یوخولار گئجهلرینین پاییدیر. قیرمیزی حبلر ده بونو دایاندیرا بیلمهمیشدیر.»
- بونلاری دوشوندوکده قاپالی گؤزلریندن دونیایا یول آچدی.
«آروادی بویلودور. اوجاقلارینی یاندیرانی گؤزلویورلر . آدینی نه قویدوغونو دوشونورلر. کئچن ایل بو دؤرد بوجاقلی قاپالی یئره گلمهدن اؤنجه یولونو گؤزلویوردولر. نئیلهمک؛ آنا دیلینه سئوگیسی اولانلارین پایلاری بوندان آرتیق اولا بیلمز. گؤرهسن آروادی ایندی نئجه حالدا دیر، ائله بو گونلر اوچلشمهلیدیلر. کئچیجی ائوینه گلندن بری، کئچیجی ائوین قوروقچوسو چوخ گؤزلوردو اوردان چیخماغا اوندان ایذن آلالار، او دا دئیه سالیب چیخیم، سونرا گله دئیه مصلحت گؤرمهدیم. اؤزو چوخ سئور اؤزونو شیرین سالا آنجاق اونا ایذن وئریلمز. آروادی اونسوز دوغمالیدیر. بیر هفته اولار اونا گؤروش ده وئرمهییبلر. گؤرهسن نئجه اولدو. اؤزونو آروادینین یانیندا گؤرور. اللریندن توتور " قورخما یانیندایام". آروادینی عمل اوتاغینا آپاریرلار. نئچه دیقهدن سونرا چیغیرتی گلیر، گؤزلری دولور. بیر نفر اویالدیر، دور مولاقاتین وار»
یازیر:
منیم آدیم آذربایجاندیر، آدیم هیجاندیر. ایکی دورتمه یئنه باشیندا اویناییر. بو چئرت وپئرتلر نهدیر. سن چکیبسن، بو رسیملر نهدی. واراقلارا باخیر. آیاولدوز یاغیر.
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab